32006R0066
L 011/6
JURNALUL OFÍCIAL AL UNIUNII EUROPENE
REGULAMENTUL (EURATOM) NR. 66/2006 AL COMISIEI
din 16 ianuarie 2006
privind exceptarea de la aplicarea normelor din capitolul referitor la aprovizionare în cazul transferului de cantități mici de minereuri, materii prime și produse fisionabile speciale
COMISIA COMUNITĂȚILOR EUROPENE,
având în vedere Tratatul de instituire a Comunității Europene a Energiei Atomice, în special articolul 2 litera (d) și articolele 74, 77, 124 și 161,
întrucât:
(1)
Regulamentul nr. 17/66/Euratom al Comisiei din 29 noiembrie 1966 privind exceptarea de la aplicarea normelor din capitolul referitor la aprovizionare (1) în cazul transferului de cantități mici de minereuri, materii prime și produse fisionabile speciale a fost modificat substanțial (2). Din motive de claritate și raționalitate, regulamentul menționat ar trebui codificat.
(2)
Poziția Comunității în ceea ce privește aprovizionarea cu materiale nucleare face posibilă autorizarea exceptării prevăzute la articolul 74 din tratat într-un mod care să asigure o aprovizionare periodică și echitabilă a tuturor utilizatorilor cu minereuri, materii prime și produse fisionabile speciale,
ADOPTĂ PREZENTUL REGULAMENT:
Articolul 1
Sunt exceptate de la aplicarea dispozițiilor din capitolul VI de la titlul II din tratat cu privire la minereuri și materiile brute de uraniu și toriu:
(a)
transferurile în cadrul Comunității și importurile în Comunitate de cantități care să nu depășească, pentru fiecare tranzacție, un conținut de o tonă de uraniu și toriu (sau uraniu sau toriu), în limita a cinci tone pe an pe utilizator, pentru fiecare din aceste materii;
(b)
exporturile din Comunitate de cantități care să nu depășească un conținut de o tonă de uraniu și toriu (sau uraniu sau toriu), în limita a cinci tone pe an pe exportator, pentru fiecare din aceste materii.
Articolul 2
Cu privire la produsele fisionabile speciale, transferurile în cadrul Comunității, importurile în Comunitate și exporturile din Comunitate sunt exceptate de la aplicarea dispozițiilor de la capitolul VI din titlul II din tratat, cu condiția ca acestea să se realizeze în cantități, raportate în formă elementară, care să nu depășească 200 g de uraniu-235, uraniu-233 sau plutoniu, pentru orice tranzacție, până la o limită anuală de 1 000 g din oricare din aceste substanțe pe utilizator. În cazul importurilor și exporturilor, cele menționate se aplică sub rezerva dispozițiilor din acordurile de cooperare încheiate de Comunitate cu țări terțe.
Articolul 3
Orice persoană care efectuează un import sau export și orice furnizor care efectuează un transfer în cadrul Comunității în cadrul exceptării prevăzute la articolele 1 și 2 prezintă Agenției de aprovizionare o situație trimestrială a tranzacțiilor astfel efectuate, în care oferă următoarele informații:
(a)
data încheierii contractului de livrare;
(b)
numele părților contractante;
(c)
locul unde s-a produs materialul;
(d)
natura chimică și fizică (sau chimică sau fizică) a produselor;
(e)
cantitățile în unități ale sistemului metric;
(f)
utilizarea prezentă sau viitoare a minereurilor, materiilor prime și a produselor fisionabile speciale.
Datele menționate la primul paragraf litera (e) se exprimă în kilograme de uraniu sau toriu conținute pentru minereuri sau materii prime și în grame pentru uraniu-233 sau uraniu-235 sau plutoniu conținute pentru produsele fisionabile speciale. Numerele care conțin o fracție zecimală se rotunjesc la numărul întreg inferior sau superior următor, dacă fracția zecimală este mai mică sau, respectiv, mai mare de 0,5. În cazul în care fracția zecimală este egală cu 0,5, numărul se rotunjește la numărul superior sau inferior următor, dacă cifra care precede punctul zecimal este un număr par sau impar.
Situațiile trimestriale se prezintă agenției în termen de o lună de la încheierea fiecărui trimestru în care s-au efectuat tranzacțiile menționate în prezentul regulament.
Articolul 4
Regulamentul nr. 17/66/Euratom se abrogă.
Trimiterile la regulamentul abrogat se interpretează ca trimiteri la prezentul regulament și se citesc în conformitate cu tabelul de corespondență din anexa II.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 ianuarie 2006.